Čestná stráž prezidenta Slovenskej republiky

Čestná stráž prezidenta Slovenskej republiky je útvar Ozbrojených síl Slovenskej republiky. Jeho „dominantnou úlohou je reprezentácia prezidenta Slovenskej republiky, ozbrojených síl Slovenskej republiky a Slovenskej republiky“. Útvar poskytuje vojenské pocty pri návštevách prezidenta a v čase vojnového alebo núdzového stavu zabezpečuje ochranu prezidenta a jeho sídla. Od 15. mája 2018 je veliteľom plukovník Ing. Branislav Vavrinec. Predtým jej od roku 2010 velil plk. Ing. Miroslav Ištván. Nadradenou jednotkou je Vojenská kancelária prezidenta SR.

Výkon stráže 
Čestné stráženie sa vykonáva po celú dobu prítomnosti prezidenta v Prezidentskom paláci, spravidla v pracovných dňoch od 8.00 hod. do 18.00 hod. Striedanie strážnych sa koná každých 60 minút, každú celú hodinu. Striedanie stráží sa koná cez pracovné dni o 12.00 hod. Útvar je podriadený náčelníkovi Vojenskej kancelárie prezidenta SR. Personálny stav zamestnancov a vojakov vojenskej kancelárie, ich rozmiestnenie a členenie určuje prezident. Vojaci a zamestnanci vojenskej kancelárie nie sú personálne začlenení do Kancelárie prezidenta.

Podmienky prijatia 
K prijatiu do útvaru Čestnej stráže prezidenta Slovenskej republiky platia viaceré podmienky, medzi inými: bezúhonnosť, štátne občianstvo „SR alebo štátu, ktorý je štátom EÚ alebo členom medzinárodnej organizácie zabezpečujúcej spoločnú obranu proti napadnutiu, ktorej je SR členom“, zdravotné, psychické a fyzické predpoklady, vek medzi 18 a 30 rokov, výšku medzi 183 a 195 cm (muži) alebo 170 až 190 cm (ženy), váhu 70 až 95 kg (muži) alebo 55 až 70 kg (ženy). Vzhľad má byť bez  jaziev na tvári, „bez tetovania, piercingu a iných porušení kože vlasatej časti hlavy, tváre, krku,  uší  a horných končatín do výšky 10 cm od zápästia“ a bez vád zraku, ktoré by vyžadovali pomôcky (okrem kontaktných šošoviek).

História 
Prvá čestná jednotka, 318. strážny prápor, bola v Bratislave zriadená na základe rozkazu Ministerstva národnej obrany z 27. októbra 1968. Okrem čestnej stráže vykonávala aj strážnu službu v posádkach a vojenské pohreby. Po vzniku samostatnej Slovenskej republiky bol prápor transformovaný na Pluk hradnej a čestnej stráže. Jeden z práporov vykonával prezidentskú čestnú stráž, druhý prápor poskytoval protokolárne služby pre ďalších vysokých ústavných a vojenských predstaviteľov. Prápor Hradnej stráže oficiálne vznikol 1. marca 1993. Od 2. marca 1993 svoje úlohy vykonával na Bratislavskom hrade, od 2. júla toho roku v nových uniformách. Pôsobisko práporu sa presunulo do Primaciálneho paláca k 24. novembru 1993 a od 30. septembra 1996 do terajšieho Prezidentského paláca. K 1. augustu 2001 vznikol samostatný útvar Čestnej stráže prezidenta Slovenskej republiky.

Uniforma a výzbroj 
Historická uniforma Čestnej stráže sa pri strážení využíva od 16. júna 2003. Uniforma vychádza z uniformy slovenských dobrovoľníkov z roku 1848, jej farebnosť zo slovenskej trikolóry. Uniforma tiež obsahuje prvky slovenskej ľudovej tvorby: klobúk s perom a šnúrové ornamenty. Vojenské hodnosti nositeľov sú označené červenými výložkami. Dôstojníci sú odlíšení „kuriérskymi taškami s výšivkou národného symbolu“. Uniformu navrhli Ľubica Jarjabková a Helena Jurikovičová. Najnovší druh akciovej uniformy, používanej pri oficiálnych akciách bol zavedený v roku 2008. Používa sa v jarnej, letnej, zimnej a slávnostnej verzii. Strih uniformy je založený na civilnom odeve. Farebnosť návrhu Heli Jurikovič vychádza z modrej a sivej, ktoré boli v roku 1848 na základe slovenského kroja koncipované ako slovenské.

Dôstojníci Čestnej stráže sú vyzbrojení šabľou dlhou 985 mm. Čepeľ je z ušľachtilej ocele, pošva zo smrekového dreva potiahnutého kožou. Mužstvo je pri zvláštnych príležitostiach vyzbrojené kresadlovou puškou s hlavňou dlhou 1080 mm ktorej súčasťou je bodák a patróntaška. Výzbroj podľa návrhov Juraja Hradského realizoval Tomáš Achs (AT Manufacture). Útvar tiež používa samonabíjaciu pušku vzoru 52 a pušku vzoru 52/57, obe československej výroby.

Kritika 
V auguste 2012 sa na čestnú stráž zdvihla vlna kritiky keď na oslavách Slovenského národného povstania v Banskej Bystrici podľa vyjadrenia tlače "hopsala" do rytmu pesničiek, ktorých anglický text obsahuje vulgarizmy. Stráž pri oslavách použila "They don't care about us" od Michaela Jacksona či hit DJ Antoine "Welcome to St. Tropez".  Hovorca prezidenta, Marek Trubač, sa vyjadril, že cieľom použitia tejto hudby bol "fakt, aby bolo vystúpenie atraktívne pre mladšiu generáciu".

Referencie

Externé odkazy 
 Stránka Čestnej stráže na prezidentskom portáli
 Stránka Čestnej stráže na portáli Ozbrojených síl 

Ozbrojené sily Slovenskej republiky
Vojenská kancelária prezidenta Slovenskej republiky
Jednotky čestnej stráže